Hanne Agersnap (SF), 2010-11-23:
SF har arbejdet for en bedre rådgivning og større ansvarlighed inden for den finansielle sektor.
Målet har hele tiden været, at private bankkunder skal kunne føle sig trygge ved deres pengeinstitut, og at sunde virksomheder skal kunne låne den nødvendige kapital, så de kan være med til at sikre vækst og beskæftigelse i det danske samfund.
Med det her lovforslag kommer vi et væsentligt skridt nærmere en øget tryghed for bankkunderne.
Vi har også hele tiden sagt, at det er væsentligt, at vi i Danmark følger, når der er positive opstrammende initiativer fra EU og på globalt plan.
Men samtidig skal vi også sikre os, at vi opnår den styrkelse af ansvarligheden inden for den finansielle sektor, som vi mener at der er brug for.
Alt i alt er vi derfor tilfredse med det, der ligger nu, selv om det, havde vi selv kunnet bestemme, havde set anderledes ud.
Vores konkrete bemærkninger er, som følger:
Vi er i SF glade for, at der er kommet nogle skærpede krav til aflønningerne i den finansielle sektor.
Vi havde også gerne set enkelte justeringer i aftalen i forhold til aflønninger, bl.a. at udbetalingen af de variable lønudgifter sker over flere år.
Men vi er trods alt glade for de justeringer, der er kommet.
Det er en svaghed, men vi forventer dog, at EU-landene generelt indfører skærpede krav.
Også de flere kompetencekrav til de finansielle rådgivere er helt afgørende.
Rådgiverne sidder dagligt over for bankkunder, der træffer betydningsfulde valg i deres liv; de har selvfølgelig krav på den bedst mulige rådgivning.
Vi havde gerne set et krav om en certificering, men det er trods alt lykkedes at sætte ekstra fokus på de store problemer med forkert håndtering, der har været på området.
Vi havde også gerne set, at man havde øget kravene til bankbestyrelsernes kompetencer.
Erfaringerne har desværre vist os, at bankbestyrelserne ikke nødvendigvis har de kompetencer, der er behov for.
De har i hvert fald været for ukritiske og passive i håndteringen af direktionernes fremlæggelser og meldinger.
Vi havde bl.a. gerne set en nærmere beskrivelse af de kompetencer, man mener at der er behov for i bestyrelserne, ligesom vi ønskede at sikre en diversitet i bestyrelserne, så der sikredes bredere og mere forskellige kompetencer.
Med lovforslaget kommer der også et forbud mod at lånefinansiere kunders køb af bankens aktier m.v.
Det er en naturlig fortsættelse af bestemmelserne i Bankpakke II.
Dermed sikres det, at rådgiverne ikke må udnytte deres kunderelation til at få kunderne til at tage risiko for bankens ønskede vækst.
Det er vi selvfølgelig fuldt ud tilfredse med, ligesom vi er tilfredse med, at det præciseres, at det også gælder i tilfælde, hvor tilbud om lån ikke gives på bankens initiativ.
Så alt i alt bakker vi som forligspart op om lovforslaget.
Men jeg vil allerede nu bebude et spørgsmål, som jeg vil bede ministeren om at belyse under udvalgsbehandlingen.
Det drejer sig om de byrder, dette lovforslag pålægger indsamlingsorganisationerne for at forhindre hvidvask og terrorfinansiering.
Er det byrder, der står mål med risikoen, og er de relevante i den danske sammenhæng?
Jeg kunne godt tænke mig, at vi fik et notat om proportionaliteten i forhold til de byrder, der pålægges, altså, hvad vi forhindrer, og hvad vi kan finde af hvidvask og terrorfinansiering på den konto.